O'zbekistonda ko'p kvartirali uy-joylar zilzilabardoshlik bo'yicha xatlovdan o'tkaziladi

“O'zbekiston Respublikasining seysmik xavfsizligini ta'minlash tizimini yanada takomillashtirish chora-tadbirlari to'g'risida”gi Prezident farmoni qabul qilindi. Bu haqda Adliya vazirligining axborot kanali xabar berdi.
Farmonga ko'ra, aholi va hududning seysmik xavfsizligini ta'minlash tizimini 2025 yilgacha takomillashtirish kontseptsiyasi hamda uni 2022–2023 yillarda amalga oshirish yo'l xaritasi tasdiqlandi. 1 sentyabrdan respublikaning seysmik faol zonalarida yangi qurilishi rejalashtirilayotgan xavflilik omili IV toifaga mansub ob'ektlarga zilzilabardoshlik bo'yicha xulosalar berish tartibi joriy etiladi.
Seysmik zaif ijtimoiy soha ob'ektlarining ro'yxati har yili 1 aprelgacha shakllantirib boriladi hamda instrumental-texnik tekshiruvdan o'tkazish ishlari Vazirlar Mahkamasi bilan kelishgan holda tashkillashtiriladi. 2023 yil 1 maydan suv omborlari to'g'onlarining zilzilabardoshligini doimiy kosmik monitoring qilish tizimi yo'lga qo'yilib, mazkur yo'nalishdagi mas'ul davlat organlari kosmik suratlar hamda ishlov berilgan ma'lumotlar bilan ta'minlab boriladi.
Shuningdek, 2022–2025 yillar davomida Andijon, Toshkent, Guliston, Nurafshon, Namangan, Farg'ona, Samarqand, Jizzax, Buxoro, Navoiy, Qarshi, Termiz, Nukus, Urganch shaharlarining raqamlashtirilgan seysmik mikrohududlashtirish xaritalari ishlab chiqiladi.
2023 yil 1 apreldan suv omborlari to'g'onlarida seysmik xavfni oldindan prognoz qilish va baholash amaliyotini joriy qilish maqsadida:
Mazkur amaliyot va tizim 2023 yil 1 fevralgacha ishga tushiriladi.2023 yildan respublikaning seysmik faol zonalarida balandligi 9 qavat yoki undan yuqori bo'lgan seriyali qurilishi rejalashtirilgan yoki tanlab olingan bino va inshootlarning zilzilabardoshligini oshirish, sifatini ta'minlash hamda kamchiliklarni oldindan bartaraf etish maqsadida vibrodinamik uskuna yoki zamonaviy raqamlashtirilgan instrumental asbob-uskunalar yordamida sinov va tekshiruv o'tkazib boriladi.
2022 yil 1 dekabrgacha respublikadagi barcha sun'iy inshootlar (ko'priklar, tonnellar, estakadalar, temir yo'l ko'priklari va boshqalar) xatlovdan o'tkazilib, yagona raqamlashtirilgan ma'lumotlar bazasi tashkil etiladi. 2023 yil 1 martgacha respublikadagi barcha mavjud sun'iyinshootlarning zilzilabardoshligi bo'yicha elektron texnik pasportlari shakllantiriladi. 1 avgustgacha Suv xo'jaligi vazirligida seysmologik kuzatuvni doimiy tashkillashtirish bo'yicha mutaxassis lavozimi joriy etiladi.
Keltirilishicha, 1 avgustgacha aholining barcha qatlamini zilziladan oldin, zilzila vaqtida va zilziladan so'ng to'g'ri harakat qilishga mustaqil o'rgatish uchun mo'ljallangan mobil ilova ishlab chiqiladi.
Shuningdek, 2022/2023 o'quv yilidan Namangan muhandislik-qurilish instituti va Farg'ona politexnika institutida Bino va inshootlar zilzilabardoshligi ta'lim mutaxassisligi bo'yicha kadrlarni tayyorlash amaliyoti yo'lga qo'yiladi. Shu bilan birga, Toshkent shahridagi Turin politexnika universitetida 2022/2023 o'quv yilidan Tarixiy obidalarning seysmik mustahkamligi ta'lim mutaxassisligi ochiladi.
Avvalroq O'zbekistonda zilzila oqibatida zarar ko'rgan ob'ektlarni tiklash davlat byudjetidan amalga oshirilishi haqida xabar berilgandi.